寄題張受益會清堂
作者：方回
朝代：宋

paragraphs: 伏生年九十，腹貯秦坑書。
終童年十八，手擲漢關繻。
一老一妙年，智勇夫何如。
兩皆濟南人，稟受風氣殊。
乾坤妙融結，山水清有餘。
鍾賢代不乏，一變可魯儒。
吾友子張子，世於此焉居。
烏哺奉甘旨，鵷行贊都俞。
將指許假道，榮哉兼熊魚。
甲此一都會，築堂冠蓋趨。
萬象納戶牖，八荒來庭除。
陽丘古邑南，均是宅一區。
粗中必有精，所見獨異諸。
人見花與竹，我見皆道腴。
彝鼎日玩弄，簡冊日卷舒。
拔出形器上，漉水月本無。
譬若椰子腹，中有萬卷儲。
何必西域賈，剖股藏明珠。
矢詩說解悟，指天撮空虛。
何如登君堂，嘯傲傾觴壺。